T L A Č O V Á S P R Á V A

**Titul výstavy:**  RAUMPLAN – 15 rokov ceny STRABAG Artaward Interantional
**Vystavujúci autori:**  Józefina Alanko, Anouk Lamm Anouk, Catherine Biocca, Amoako Boafo, Marta Czene, Svenja Deininger, Verena Dengler, Aurelia Gratzer, Jochen Höller, Anna Chodorkovskaja, Svätopluk Mikyta, Philip Patkowisch, Shuvo Rafiqul, Julia Steiner, Ján Vasilko, Andreas Werner **Miesto konania:** Galéria Jána Koniarka v Trnave, Koppelova vila, Zelený kríček 3, Trnava
**Kurátor:**  Vladimír Beskid
**Otvorenie výstavy:** 20. 3.(Str) 2023 o 18:00

Názov výstavy RAUMPLAN vychádza z pojmu rakúskeho architekta a teoretika modernej puristickej architektúry Adolfa Loosa (1870, Brno – 1933, Kalksburg-Wien). Išlo o nové definovanie vnútorného priestoru budovy, bez členenia na jednotlivé „ploché“ podlažia (Flächenplan), ale vytvorenie trojrozmerného svetlého otvoreného a plynulého priestoru v rozličných úrovniach (Raumplan). Ide o vzdanie pocty tomuto európskemu intelektuálovi z Viedne, ktorý realizoval stavby nielen v Rakúsku (Viedeň, Rohrbach), ale aj vo Švajčiarku (Vevey), vo Francúzsku (Paríž) a početné realizácie prezentoval aj v Čechách (Praha, Plzeň, Brno). Ide tak aj o metaforické mapovanie stredoeurópskeho umeleckého priestoru touto Strabag cenou – otvorený a nehierarchizovaný priestor umenia a budovanie prirodzených komunikačných kanálov v kultúrnej a umeleckej oblasti.

Výstava po prvýkrát na Slovensku predstavuje 16 laureátov/-tiek – víťazov významnej medzinárodnej ceny spoločnosti Strabag Kunstforum so sídlom vo Viedni. Ide o výročnú výstavu 15 ročníkov tejto prestížnej súťaže pre mladých európskych umelcov do 40 rokov. Predstavuje umelcov nielen zo stredoeurópskej oblasti (Rakúsko, Poľsko, Maďarsko, Slovensko), ale aj umelcov z iných krajín: napr. Julia Steiner zo Švajčiarka, Catherine Biocca (Taliansko/ Nemecko), Anna Chodorkovskaja z Ruska, či Jósefina Alanko (Fínsko/Poľsko), aj z mimoeurópskych štátov: Shuvo Rafiqul (Bangladéš/ Pakistan), alebo Amoako Boafo (Ghana/Rakúsko). Väčšina z nich je však dnes už etablovaná v Rakúsku. Osobitne s potešením môžeme konštatovať, že v tejto medzinárodnej zostave sú zastúpení aj dvaja slovenskí umelci: Ján Vasilko (2009) a Svätopluk Mikyta (2011). Prvý z nich dokonca je prvým víťazom – laureátom ceny Strabag Artaward International v roku 2009 vôbec. Za tých 15 rokov, keď bola cena zameraná na krajiny strednej Európy (Čechy, Maďarsko, Poľsko, Rakúsko, Slovensko; 2009-11; 2021-23) boli predstavení vo Viedni aj mnohí slovenskí finalisti/-stky tejto ceny: Mária Čorejová, Lucia Tallová, Róbert Gabriš, Samuel Paučo, Natália Šimonová, či Peter Cvik z posledného ročníka 2023.

Dominantným médiom súťaže aj trnavskej výstavy je predovšetkým maľba – jej rozličné podoby s presahmi ku kresbe, fotografi, koláži a pod. Výstava prináša rozvrhnutie autorov/ -riek a diel podľa jednoduchých sekcií – uvedenie abstraktného umenia a postgeometrickej abstrakcie (Gratzer, Vasilko, Rafiqul), figuratívne podoby súčasného obrazu (Biocca, Czenne), vplyv fotografie a serigrafie (Patkowitsch, Holler, Steiner), početné intervencie do tlačovín a koláže (Mikyta, Deininger), textové správy v mozaike (Chodorkovskaja), či vykročenie do priestoru – všívaním textilných tvarov do nešepsovaného plátna (Alanko) a pod.

Dôležitým momentom strategickej podpory súčasnej vizuálnej kultúry a umenia od firmy Strabag je realizácia samotnej súťaže – vyhlásením laureátov a finalistov každý rok, následný nákup diel, možné rezidencie umelcov počas ďalšieho obdobia, umiestnenie diel priamo v priestoroch filiálok firmy a pod. Podľa slov kurátorky Julie Schuster sa „zbierka STRABAG Artcollection neustále rozširuje a v súčasnosti obsahuje približne 8 000 diel od viac ako 500 umelcov, ktoré nebývajú uložené v depozitároch, či múzeách, ale sú umiestnené na približne 70tich miestach skupiny STRABAG SE v celej Európe, kde umožňujú zamestnancom každodenný kontakt so súčasným umením. Ak teda navštívite výstavu v Galérii Jána Koniarka, nájdete v ňom diela umelcov, ktoré sú zvyčajne vystavené v kancelárskych budovách spoločnosti STRABAG napríklad v Neu-Ulme, Stuttgarte, Bratislave, Linzi alebo vo Viedni“.

Výstava bola zrealizovaná v spolupráci so spoločnosťou Strabag Kunstforum Viedeň. Výstava potrvá do 1. mája 2024.